**ИЗВЈЕШТАЈ О ПОСЛОВАЊУ И ГОДИШЊИ ОБРАЧУН**

**ЈУ "ТУРИСТИЧКА ОРГАНИЗАЦИЈА ГРАДА ГРАДИШКА"**

**за 2022. годину**

**Градишка, март 2023. године**

САДРЖАЈ

[1. ДЈЕЛАТНОСТ](#_Toc518035905) 3

[2. ПРАВНИ СТАТУС И ВЛАСНИЧКА СТРУКТУРА](#_Toc518035906) 4

[3. ОРГАНИЗАЦИОНА СТРУКТУРА И МЕНАЏМЕНТ](#_Toc518035907) 4

[4. БРОЈ И СТРУКТУРА ЗАПОСЛЕНИХ](#_Toc518035908) 5

[5. ОБИМ УСЛУГА](#_Toc518035909) 5

[6. ИЗВРШЕНА УЛАГАЊА И ИЗВЕДЕНИ РАДОВИ](#_Toc518035910) 9

[7. ПРОБЛЕМИ У ПОСЛОВАЊУ](#_Toc518035911) 9

[8. ЗАКЉУЧАК](#_Toc518035912) 9

[9. ФИНАНСИЈСКИ ПОКАЗАТЕЉИ](#_Toc518035913) 10

# ДЈЕЛАТНОСТ

Основна функија коју обавља ЈУ „Туристичка организација Града Градишка“ јесте промоција туризма града Градишка што даље подразумјева:

* унапређивања и промоциjе изворних вриједности Града Градишка, као што су традиција, обичаји, етнолошко благо,
* стварања претпоставки за валоризацију туристичких ресурса Града Градишка,
* сарадње и координације са привредним субјектима који обављају туристичку дјелатност или остале дјелатности које су директно или индиректно повезане са туристичком дјелатношћу, ради заједничког договарања, утврђивања и спровођења политике развоја туризма и његове промоције у оквиру стратегије развоја Града Градишка,
* промоције и организовања културних, умјетничких, спортских и других скупова и манифестација које доприносе развоју туристичке понуде Града Градишка,
* подстицања развоја подручја града која нису укључена или су недовољно укључена у туристичку понуду Града Градишка,
* подстицања и организације активности усмјерених на заштиту и одржавање културно-историјских споменика и других материјалних добара од интереса за туризам и њихово укључивање у туристичку понуду,
* организовања акција у циљу очувања туристичког простора, унапређивања туристичког округа и заштита животне средине на подручју Града Градишка,
* израде програма и планова промоције туризма у складу са стратегијом промоције туризма и програмских активности ТОРС-а и стратегијом развоја туризма Града Градишка,
* промоције Града Градишка на Међународним сајмовима и сајмовима у Региону (у складу са планом Туристичке организације Републике Српске)
* реализовања програма боравка студијских група, пружања осталих сервисних информација и услуга туристима,
* сарадње са разним удружењима, невладиним организацијама, активима жена, планинарским и спортским друштвима, КУД-овима и другим,
* сарадње са другим туристичким организацијама у Републици,
* обраде података о броју и структури туриста на подручју Града, те прикупљање и обрада свих других показатеља битних за праћење извршења постављених циљева и задатака и то најмање једном у шест мјесеци на годишњем нивоу,
* израде извјештаја о извршењу задатака, анализа и оцјена остварења програма рада и финансијског плана ТОГ,
* израде извјештаја и информација за потребе ТОРС-а,
* оснивања туристичко-информативних центара,
* учествовања у дефинисању циљева и политике развоја на нивоу Града Градишка,
* прикупљања података за потребе информисања туриста,
* посредовања у пружању услуга физичких лица у сеоском домаћинству, као и у пружању услуга физичких лица у изнајмљивању апартмана, соба и кућа,
* пружање услуга туристичких водича,
* обезбјеђивања и израде информативно-пропагандног материјала којим се промовишу туристичке вриједности Града Градишка путем штампаних публикација, аудио и видео промотивних материјала, промоцију путем wеб портала, сувенира и презентација,
* сарадње са надлежним органом Града при одређивању радног времена угоститељских објеката на територији Града Градишка и друге послове од интереса за промоцију туризма на подручју Града Градишка у складу са посебним прописима.

Дјелатност ЈУ „Туристичке организација Града Градишка“ подразумјева остваривање јавног интереса у области туризма.

Туристичка организација се не оснива ради обављања профитабилне дјелатности.

Изузетно у односу на претходни став Туристичка организација може да:

- управља туристичком инфарструктуром Града Градишка, туристичким простором или туристичким мјестом, које им је дато на управљање одлуком Оснивача,

* управља природним добрима и ресурсима који су им дати на управљање одлуком Оснивача у складу са посебним прописима (излетишта, ловишта, паркови, плаже, језера, ријеке, природно и културно-историјско насљеђе),
* организује манифестације и приредбе,
* објављује туристичко-комерцијалне огласе у огласним медијима који су им дати на управљање одлуком Оснивача,
* продаје сувенире, туристичке карте и брошуре, разгледнице, домаће производе, рукотворине, религиозне производе, умјетнине и сл., изузимајући сопствени промотивни материјал,
* обавља и друге послове од јавног интереса који су у функцији развоја туризма и који нису у супротности са Законом о туризму и другим прописима.

# ПРАВНИ СТАТУС И ВЛАСНИЧКА СТРУКТУРА

Правни статус установе: Јавна установа

Власничка структура ЈУ „Туристичка организација Града Градишка“ је:

Табела 1. Власничка структрура

|  |  |  |  |  |
| --- | --- | --- | --- | --- |
| **Опис** |  | **% учешће у укупном капиталу** | **Вриједност капитала** | **Број акција** |
| Град Градишка |  | 100% | 10.000,00 КМ |  |
|  |  |  |  |  |
| УКУПНО: |  |  | 10.000,00 KM |  |

# ОРГАНИЗАЦИОНА СТРУКТУРА И МЕНАЏМЕНТ

Организациона структура је дефинисана Правилником о унутрашњој организацији и систематизацији радних мјеста ЈУ ,,Туристичка организација Града Градишка“

* Директор, стручна спрема ВСС
* Самостални стручни сарадник за туристичку пропаганду, информативне и аналитичке послове, шеф пословне јединице - 1 извршиоца, стручна спрема ВСС
* Самостални стручни сарадник за туристичку пропаганду, информативне и аналитичке послове – 1 извршиоца, стручна спрема ВСС
* Стручни сарадник за туристичко-информативне и опште послове – 1 извршилац, стручна спрема ВШС или ССС

Јавном установом ,,Туристичка организација Града Градишка“ руководи директор Валентина Перић, дипл. ецц и Управни одбор којег чине 3 члана који је именован од Скупштине Града Градишка.

# БРОЈ И СТРУКТУРА ЗАПОСЛЕНИХ

Табела 2. Квалификациона структура запослених

|  |  |  |  |
| --- | --- | --- | --- |
| **Р.бр.** | **Квалификациона структура** | **Структура запослених према полу** | |
| **Мушких** | **Женских** |
|  | ВСС | 1 | 2 |
|  | ССС |  | 1 |
|  |  |  |  |
| УКУПНО: 4 | |  |  |

# ОБИМ УСЛУГА

Обим услуга у периоду јануар - децембар 2022. године, може се сагледати у активностиma које су планиране Планом рада у оквиру ЈУ „Туристичка организација Града Градишка“ .

План рада ЈУ „Туристичке организације Града Градишке“ за 2022. годину базиран је на сљедећим активностима:

4.1. Редовно административно-техничко пословање ЈУ „Туристичке организације Града Градишке“

4.2. Комуникација и промоција Града Градишке и дестинације Града Градишке;

4.3. Организација манифестација и подршка манифестацијама на подручју града;

4.4. Туристички пројекти, планови и студије, развој нових туристичких услуга, пројеката и производа;

4.5. Стручно усавршавање запослених.

Једна од почетних активности са којом је ЈУ „Туристичке организације Града Градишке“ почела у 2022. години је наставак промоције малих пољопривредних произвођача заступљених у ПЈ „Кући Лијевча и Поткозарја“ на начин да смо поједине брендове и производе који се налазе у ПЈ „Кући Лијевча и Поткозарја“ понудили познатом угоститељу, ТВ водитељу - гастро мајстору Ненаду Гладићу или познатијем као „Лепи Брка“, који је у сарадњи са Туристичком организацијом Републике Српске и наше Туристичке организације, имао пропутовање кроз Републику Српску, те снимао гастро емисије са производима и произвођачима, на њиховим имањима.

Емисије које су снимљене су приказане у другој половини 2022. године на РТРС, АТВ, Нова С и на неколико интернет платформи, као и на његовом каналу за куваре.

ПЈ „Кућа Лијевча и Поткозарја“ је кренула са радом 09. новембра 2020. године са 28 пољопривредних произвођача и регистрованих самосталних предузетника, а закључно са 31. децембром 2022. године у нашој кући се налази ­­­­­­40 излагача, са укупно 312 производа.

Један од значајних аспеката анимације кроз пословање ПЈ „Куће Лијевча и Поткозарја“ је и одређен број нових регистрација пољопривредних газдинстава, што у развојном и привредном смислу доприноси цјелокупном развоју града и општине, а свакако и промоцији туристичких и пољопривредних потенцијала града и села.

На нашој страници се, од априла мјесеца, налази и посебан линк ПЈ „Куће Лијевча и Поткозарја“ на којем имамо и једну нову цјелину, а то је „домаћинска прича“ наших укућана, како их ми зовемо, те сви заинтересовани, који прате рад ЈУ „Туристичке организације Града Градишке“ и ПЈ „Куће Лијевча и Поткозарја“ могу и на тај начин да се упознају са поријеклом производа који купују и мјестом гдје се производ прави.

Важно је рећи да смо са „Кућом Лијевча и Поткозарја“ били учесници у помоћи вишечланој породици Јокић којој је изграђена кућа у пројекту „ Са Тамаром у акцији“ из Републике Србије.

Узевши у обзир да је „Зимски град“ манифестација која временски траје од 15.12.-15.01. иста заслужује да се информација о завршетку Зимског града нађе и у овом Извјештају о пословању. Јануар мјесец текуће године је био богат дешавањима за нашу дјецу предсшколског и школског узраста. Манифестације под називом „Витезови леденог доба“, „ Новогодишње игре без граница“ ,“Залеђена хемија“, „Бал маскенбал“ и „ „Зимска потрага за благом“ су се показале врло успјешне јер велики број дјеце и родитеља се одазвало и учествовало.

Ове године је ЈУ „Туристичке организације Града Градишке“ организовла у сарадњи са Мјесном заједницом Горњи Подградци манифестацију под називом „Зима у Подградцима“ која је окупила преко 20 учесника у прављењу котлића, велики број домаћица које су имале богат и велики асортиман домаћих јела, те веома занимљив програм зимских игара за дјецу, а гости су нам били из Козарске Дубице, Приједора и Бања Луке.

Иако су Град Градишка и Влада Републике Српске, обиљежавајући „Дан Републике Српске“, у сарадњи са свим Јавним установама са подручја Града Градишка уприличили програм за све наше грађане концертом Јелене Томашевић, важно је напоменути да је ЈУ „Туристичке организације Града Градишке“ учествовала у цјелокупној организацији овог догађаја.

Са Туристичком организацијом Републике Српске смо у фебруару мјесецу били на Међународном сајму туризма у Београду. Једна од наших обавеза наведена у Програму рада ЈУ „Туристичке организације Града Градишке“ је учешће на сајмовима како би промовисали рад наше организације, Град Градишку и потенцијале које имамо. Сајмови су прилика за размјену искустава, одржавање контаката, упознавање нових људи али и производа, те идеја које се могу спроводити кроз наш програм рада.

У сарадњи са ПД „Патрија“, ПД „Трешњице“ и „Шумским газдинством“ Градишка смо у марту мјесецу текуће године наставили уређење постојећих (запуштених) стаза, обиљежавање нових које би могли да користе и бициклисти, тј. љубитељи брдског бициклизма. У овој години смо урадили и нову карта постојећих стаза и нових које ће у наредном периоду бити урађене, а све то у сарадњи са нашим планинарским друштвима и колегама из Националног парка „Козара“.

Појавом пандемије вируса корона у 2020. години одређен број власника сеоских домаћинстава је понудио „туристичку услугу најма својих домаћинстава“ јер је све већи број људи одлазио на село. Тим поводом један одређен број сеоских домаћинстава је у ЈУ „Туристичке организације Града Градишке“ почетком 2021. и 2022. године, наставио са процесом регистрације који би се бавили изнајмљивањем простора за одмор и разоноду. Поред ове врсте регистрације, јављали су нам се и власници викендица у сеоском подручју, те заинтересовани за регистрацију „стан на дан“ и регистрацију апартмана.

Радна група коју чине службеници Одјељења за пољопривреду, ЈУ „Туристичке организације Града Градишке“ и Одјељења за развој су наставили са започетим послом, те до 31.12.2022. године успјешно регистровали 5 нових даваоца услуга.

На подручју локалне заједнице у протеклој 2022. години је уплаћено 12.945,49 КМ боравишне таксе, што је у односу на претходну годину благи пораст. Број остварених ноћења евидентиран кроз Завод за статистику РС износи 6.901 ноћење.

Након двије године паузе, одржан је „ЗДРАВОФЕСТ 2022“ - 13. Фестивал туризма, привреде, гастрономије и културне баштине са највећим бројем учесника до сада – 84 учесника.

Ова манифестација је била регионалног карактера, имали смо госте и такмичаре из сусједних општина – Лакташи, Србац, Бања Лука, Приједор, те из Србије и Хрватске.

Поред изложбе најљепше уређеног штанда са храном и домаћим јелима, „Здравофест 2022“ је био и такмичарског карактера у прављењу најбољег рибљег паприкаша, ловачке чорбе и роштиља. Са подручја наше локалне заједнице је учествовало 8 КУД-ова са играма и пјесмама наших крајева, те до сада највећи број удружења грађана и удружења жена из различитих сфера дјеловања.

По узору на Здравофест, Мјесна заједница Крушкик је са удружењем грађана „Расадник“ и ЈУ „Туристичке организације Града Градишке“ организовала по први пут котлићијаду у мају мјесецу која је била веома запажена и посебно поздрављена од грађана јер је МЗ Крушкик једна од већих мјесних заједница, које су показале спремност одличног домаћина ове манифестације.

Ове године смо традиционално „Градишко љето“ назвали „Љето на Сави“.

Већи дио манифестација се одржавало у периоду од 15. јуна – 30. септембра 2022. године на Љетној позорници Завичајног музеја и на Сави.

„Браво турнир“ у малом фудбалу је и ове године окупио велики број љубитеља малог фудбала, а 22. Међународни фестивал антиквитета и колекционарства удружења грађана „Денариус“ је за десету годишњицу постојања уприличио много лијепих прича, уз богату изложбу како експоната тако и старих аутомобила, те је велики број дјеце, свих предшколских установа (државни и приватни вртићи) посјетио ову манифестацију јер смо и за дјецу припремили пригодан програм, као и сваке године у улози суорганизатора.

У организацији ЈУ „Туристичке организације Града Градишке“ и ПЈ „Куће Лијевча и Поткозарја“ одржана су 4 мини-сајма на Тргу Чубриловића; поводом Дана жена – 8. март, „Дана града“ - 24. април, а у Програму градишког љета „Љета на Сави“ „Видовдански сајам Куће Лијевча и Поткозарја“ - 28. јуни и сајам поводом „Мале Госпојине славе Града Градишка“ – 21. септембар 2022. године.

На задовољство и излагача и купаца одржани су и ове године јер наши излагачи сваки пут, када су сајмови, имају прилику да учествују са својим производима, а како је сајам био продајног карактера наши грађани су имали прилику да пробају и купе домаће производе.Такође, ми смо у сарадњи са КУД-ом „Коловит“ осмислили програм, те се „Коловит“ представио традиционалним причама и пјесмама, са вриједностима очувања народних ношњи и традицијом народне пјесме, а уз „Видовдански сајам“ имали су и свој програм који је употпунио садржај сајма.

ЈУ „Туристичке организације Града Градишке“ је посебно поносна што је, након свих успјешно спроведених законских обавеза које су том претходиле, коначно омогућила да почну са радом и услугом вожње туристичких тура ријеком Савом. Ово је сезонски пројекат који је трајао у периоду од 15.06. – 30.09.2022. године, и по мјесечним извјештајима о посјећености туриста укупан број истих који је ову услугу користио је 1152.

ЈУ „Туристичка организација града Градишке“ ће и у наредној години ићи са овом туристичком понудом.

Значајна манифестација за град која је по први пут одржана 03.09.2022. године у БиХ и Републици Српској је „АВЕнтуре Градишка“ Путевима меда и Римљана – римски фестивал под покровитељством „INTERREG Adrion Adrilink“ пројекта, Града Градишка и Туристичке организације града Градишка, која је имала суоргиназорску улогу у представљању истог и као домаћин Министарству трговине и туризма, Туристичкој организацији Републике Српске и бројним учесницима и грађанима који су посјетили овај фестивал. Овај фествал је био медијски пропраћен, те су новинари Балкан Трип-а снимили прилог који се емитовао на разним платформама.Као и протеклих година, подржавали смо Моторијаду, која је ове године имала госте из цијеле Европе,

У периоду иза нас ЈУ „Туристичке организације Града Градишке“ је радила и на видљивости своје странице, медијске промоције путем друштвених мрежа, али и на локалном радију и телевизији и на РТРС-у.

Са медијском кућом Радио телевизија Републике Српске од ове године имамо сарадњу „Медијског покровитељства“ за све манифестације које ради, односно, чији је носилац Туристичка организација Града Градишка.

Наша интернет страница се редовно ажурира, те је употпуњена и са страницом „Куће Лијевча и Поткозарја“ као што је и поменуто са новим коминтентима – сеоским домаћинствима, бунгаловима, излетиштима и понуди „стан на дан“.

Пракса страних организација се наставила са „on line“ видом комуникације и предавања, те је и велики број регионалних и међудржавних манифестација и семинара се одржавало по том принципу.

ЈУ „Туристичка организација града Градишка“ је била у обавези на неколико њих да учествује, а неки битнији од наведеног су:

- USAID пројекат „Развој одрживог туризма у БиХ“ у којем је наше учешће било видео линком, а предложени програми су били слиједећи:

\* „Програм обуке и сертификације учесника“,

\* „Програм обуке – туризам дестинацијског маркетинга и организације“,

\* „Културни туризам“ – пројектно учење и млади,

\* „Дијаспора у туризму“ – повратници и њихов допринос развоју туризма,

\* „FEEL KOZARA“ – едукативне радионице у сарадњи са развојном агенцијом ПРЕДА из Приједора, у који су укључени и Развојна агенција РАГА Градишка, ТО Приједор, НП „Козара“, ТО Нови Град, ТО Костајница и ТО Козарска Дубица, те један број угоститеља са подручја наше локалне заједнице,

- Учешће на Вебинарима/Семинарима из области Финансијског управљања и контроле – ФУК,

- Учешће на USAID - овој радионици за Развој одрживог туризма у Босни и Херцеговини на тему формирање туристичког кластера бањалучко – приједорске регије по моделу „Hub and Spokes“.

# ИЗВРШЕНА УЛАГАЊА И ИЗВЕДЕНИ РАДОВИ

У 2022. години, „Туристичка организација Града Градишка“ је финансирала израду пристаништа на ријеци Сави.

# ПРОБЛЕМИ У ПОСЛОВАЊУ

Ове године проблеми у пословању су посљедице настале услијед појаве вируса корона и њеним продуженим дјеловањем и то на начин да, поред планираних манифестација, су нам се касно јављали из организација лица са разним идејама за одржавање неких нових прича у нашем граду, али на жалост послије усвојеног Програма рада за 2022. годину.

Велики проблем у пословању и раду „Туристичке организације Града Градишка“ су свакако и одређена поскупљења у току 2022. године,(посебно горива) која су диктирала и све друге цијене и услуге које су биле потребне за рад „Туристичке организације Града Градишка“ како би пословала у оквирима планираног, што се види и у финасијском дијелу пословања.

Индиректни проблем у пословању поред поскупљења је свакако наплата боравишне таксе, на шта нам је скренута пажња од стране Туристичке организације Републике Српске и Министарства трговине и туризма. Као наше кровне организације,исте планирају да у 2023. години озбиљније приступе укључивању инспекцијских и пореских контрола у рјешавање овог проблема.

# ЗАКЉУЧАК

ЈУ „Туристичка организација Града Градишка“ се и раније залагала да туризам, као привредна грана, треба да заузме значајније мјесто у развоју локалне заједнице, па у том контексту желимо подсјетити на глобалне пројекте из ове области које је Скупштина Града усвојила и које у будућим развојним плановима свакако имамо у плану, почев од пројеката:

* 1. Завршетак туристичке сигнализације на ужем подручју Града Градишка,
  2. Наставак уређења постојећих пјешачких и бициклистичких стаза и излетишта на планини Козара,
  3. Пројекат уређења обала, плажа и водотока Саве и осталих мањих ријека,
  4. Уређења излетишта, сеоских домаћинстава која се желе бавити пружањем туристичких услуга у својим домаћинствима и етно села,
  5. Наставак одржавања манифестација и фестивала АВЕнтуре Градишка – Путевима меда и Римљана.

Почетком године обезбјеђен је медијски простор на Радио телевизији Републике Српске преко медијског покровитељства свих манифестација које организује ЈУ „Туристичка организација Града Градишка“ и на Радио телевизији Градишка за представљање рада Туристичке организације. У једном дијелу најава је била укључена и Алтернативна телевизија – АТВ. На овај начин се наставља у континуитету пракса представљања, како радимо и чиме се бавимо јер је то један од начина гдје вршимо и промоцију града, а исту планирамо и у наредном периоду спроводити.

# ФИНАНСИЈСКИ ПОКАЗАТЕЉИ

Табела 3. Структура расхода

- у КМ -

|  |  |  |  |  |
| --- | --- | --- | --- | --- |
| Економ.код | Врста | Буџет 2022. | Извршење | Индекс |
|  | Расходи (осим обрачунских) |  |  |  |
| 41 | Текући расходи | 211200 | 212579 | 101 |
| 411 | **1. Расходи за лична примања запослених** | **132000** | **126719** | 96 |
| 4111 | Расходи за бруто плате запослених | 109000 | 107299 | 98 |
| 4112 | Расходи за бруто накнаде трошкова и осталих личних примања запослених на основу рада | 21000 | 19420 | 92 |
| 4113 | Расходи за накнаду плата запослених за вријеме боловања, родитељског одсуства и осталих накнада плата |  |  |  |
| 4114 | Расходи за отпремнине и једнократне помоћи (бруто) | 200 | 0 | 0 |
| 412 | **2. Расходи по основу коришћења роба и услуга** | **79100** | **85797** | 108 |
| 4121 | Расходи по основу закупа |  |  |  |
| 4122 | Расходи по основу утрошка енергије, комунлних и трансп. услуга | 8500 | 8641 | 102 |
| 4123 | Расходи за режијски материјал | 2800 | 2220 | 79 |
| 4125 | Расходи за текуће одржавање | 1500 | 1017 | 68 |
| 4126 | Расходи по основу путовања и смјештаја | 1300 | 866 | 67 |
| 4127 | Расходи за стручне услуге | 25000 | 30441 | 122 |
| 4129 | Остали некласификовани расходи | 40000 | 42612 | 107 |
| 418 | Расходи између или унутар јед. власти |  |  |  |
| 48 | **Трансфери између и унутар јединица власти** |  |  |  |
| 487 | Трансфери између различитих јединица власти |  |  |  |
| 4872 | Трансфери у ентитету |  |  |  |
|  | **Издаци** |  |  |  |
| 51 | Издаци за нефинансијску имовину | 60000 | 51262 | 85 |
| 511 | Издаци за произведену сталну имовину | 15000 | 5586 | 37 |
| 5113 | Издаци за набавку постројења и опреме | 11500 | 2157 | 19 |
| 516 | Издаци за залихе материј, робе и ситног инвент, амбалаже и сл | 45000 | 45676 | 102 |
| 5161 | Издаци за залихе материј, робе и ситног инвент, амбалаже и сл | 45000 | 45676 | 102 |
| 63 | Остали издаци |  |  |  |
| 631 | остали издаци |  |  |  |
| 6319 | остали издаци |  |  |  |
|  | **УКУПНИ РАСХОДИ** (ОСИМОБРАЧУНСКИХ) **И ИЗДАЦИ** | **271200** | **263841** | 97 |

Табела 4. Структура прихода

|  |  |  |  |  |  |
| --- | --- | --- | --- | --- | --- |
| Ред. бр. | КОНТО | ПРИХОДИ, ПРИМИЦИ, ГРАНТОВИ | БУЏЕТ 2022. | ИЗВРШЕЊЕ | ИНДЕКС |
|  |  |  |  |  |  |
|  |  | **УКУПНО** |  |  |  |
|  | 8161 | Примици од залиха робе Кућа Лијевче |  | 51781 |  |
|  | 731000 | Примљени грантови |  |  |  |
|  | 8811 | Примици за робу из трансакција са другим јединицама власти |  |  |  |
|  | 8812 | Примици по основу пореза на додату вр. |  |  |  |
|  | 938100 | Примици за нефин.имовину из трансакција унутар исте јединице власти |  |  |  |

Из табеле се види да укупни расходи-извршење износе 263.841,00 КМ што чини 97% укупно планираног Буџета.

У аналитици се такође види да расходи за лична примања износе 126.719,00КМ, то је повећање у односу на прошлу годину јер од јуна мјесеца 2022. године Туристичка организација града Градишка у Пословној јединици „Кућа Лијевча и Поткозарја“ има запосленог радника на Уговор на одређено вријеме, а све због обима посла током сезоне и празника због чека се ради у двије смјене, у „Кући Лијевча и Пткозарја“.

На конту 412000 имамо 85.797,00КМ гдје видимо повећање у утрошку при набавци робе и услуга, што је резултат поскупљења како горива тако и других цијена добављача.

На конту 516100 се види утрошак средстава у висини од 45.676,00 КМ који се односи на набавку робе у „Кући Лијевча и Поткозарја“. Као што је поменуто у овом извјештају, добављачи у „Кући Лијевча и Поткозарја“ због поменутих поскупљења су набавне цијене својих производа такође кориговали поскупљењем, па су тако и набавне цијене поскупиле.

Примитак настао у ПЈ „Кућа Лијевча и Поткозарја“ износи 51.781,00 КМ.

Овај извјештај је усвојен Одлуком Управног одбора ЈУ „Туристичка организација Града Градишка“ број: 52-1/23 од дана 29.03.2023. године.

директор

ЈУ „Туристичке организација Града Градишка“

Валентина Перић